**SLOGOVNO ZAZNAMOVANE IN**

**SLOGOVNO NEZAZNAMOVANE BESEDE**

**SLOGOVNO NEZAZNAMOVANE**

so besede, ki jih lahko uporabimo v vseh okoliščinah oz. v vseh besedilih. Teh besed ˮnič ne zaznamujeˮ. Ob uporabi slogovno nezaznamovanih besed ne razkrijemo nič drugega.

V strokovnih besedilih uporabljamo nezaznamovane besede.

**SLOGOVNO ZAZNAMOVANE**

so besede, ki jih lahko uporabljamo le v določenih okoliščinah oz. le v nekaterih besedilih.

Zaznamovane so lahko:

- čustveno (npr. ljubkovalno, slabšalno, šaljivo …),

- pokrajinsko oz. prostorsko (npr. narečne besede),

- časovno (npr. starinske, zastarele besede in tudi povsem nove besede)

- starostno (npr. slengovske besede)

V Slovarju slovenskega knjižnega jezika (SSKJ) je ob besedi, ki je zaznamovana, to tudi zapisano s tako imenovanimi kvalifikatorji.

Oznake za čustveno zaznamovanost: ekspr. (ekspresivno), iron. (ironično), ljubk. (ljubkovalno), nizko, slabš. (slabšalno), šalj. (šaljivo), vulg. (vulgarno)

Oznake za časovno zaznamovanost: star. (starinsko), zastar. (zastarelo), raba narašča, raba peša, redko.

Oznaka za narečno zaznamovanost: nar.

Še nekaj drugih oznak: pog. (pogovorno), nižje pog. (nižje pogovorno), otr. (otroško)

Med slogovno zaznamovanimi besedami so tudi kletvice, ki so v družbi znak nizke kulture govora.

Ko uporabimo slogovno zaznamovano besedo, torej povemo tudi,:

- kakšen odnos imamo do tega, kar ta beseda označuje (čustvena zaznamovanost),

- od kod smo (pokrajinska/prostorska/narečna zaznamovanost),

- kateri generaciji/starostni skupini pripadamo (slengovske besede),

- ali poznamo starinske in nove besede.

Nekaj primerov:

Slogovno nezaznamovana beseda: **dekle**

Slogovno zaznamovane besede: deklič, deklica, deklina (čustveno – ljubkovalno, dečva (pokrajinsko zaznamovano – narečno), bejba (sleng)

Iz SSKJ: [deklìč](https://fran.si/130/sskj-slovar-slovenskega-knjiznega-jezika/3535700/deklic?FilteredDictionaryIds=130&View=1&Query=dekli%c4%8d) -íča m (ȉ í) ekspr. *dekle*: bila je tak deklič, da se je vsak rad ozrl za njo

Slogovno nezaznamovana beseda: **babica**

Slogovno zaznamovane besede: babi (čustveno – ljubkovalno), nona (narečno)

Iz SSKJ: [nóna](https://fran.si/130/sskj-slovar-slovenskega-knjiznega-jezika/3568749/nona?FilteredDictionaryIds=130&View=1&Query=nona) -e ž (ọ̑) nar. primorsko *stara mati, babica*: nona je dočakala visoko starost

Slogovno nezaznamovana beseda: **pes**

Slogovno zaznamovane besede: psiček, kužek (ljubkovalno), ščene (slabšalno), pos (narečno)

Iz SSKJ: [ščenè](https://fran.si/130/sskj-slovar-slovenskega-knjiznega-jezika/3602296/scene?FilteredDictionaryIds=130&View=1&Query=%c5%a1%c4%8dene) -éta s slabš. *majhen, zanikrn pes*: ščene je veselo skakalo